Titel verdedig | Netwerk24
11 Oktober 2018 06:03
Bloemfontein se kampioen-rolstoelrugbyspan moet sy titel Saterdag (13/10) in die stad verdedig. As jy nog nie rolstoelrugby gekyk het nie, dit is vinnig en 'n belewenis om die spelers in aksie te sien.
Die finale ronde van die Suid-Afrikaanse rolstoelrugbyliga word vanjaar die eerste keer in Bloemfontein aangebied en die publiek word uitgenooi om die Mustangs te ondersteun in die Madiba-arena op die Suid-kampus van die Universiteit van die Vrystaat (Vista).
Die eerste halfeindstryd begin om 08:30 wanneer Mandeville die Vikings pak.
Die Mustangs speel om 10:30 in die tweede halfeindstryd teen die Impalas.
Die verloorders van die halfeindstryde speel om 13:00 teen mekaar en die twee wenspanne pak mekaar in die eindstryd om 15:00.
In aanloop tot die liga-eindstryd, speel die Mustangs se sosiale spanne, die Sexy Hoenders en die Meerkatte Vrydag (12/10) tussen 18:00 en 20:00 teen mekaar.